钦定古今图书集成/明伦汇编/宫闱典/第093卷 > 荆国大长公主 下嫁李遵勗
## 钦定古今图书集成/明伦汇编/宫闱典/第093卷 > 荆国大长公主 下嫁李遵勗

按《宋史公主列传》：“荆国大长公主，幼不好弄，未尝出
房闼。太宗尝发宝藏，令诸女择取之，欲以观其志，主
独无所取。真宗即位，封万寿长公主，改随国，下嫁驸
马都尉李遵勗。旧制选尚者，降其父为兄弟行。时遵
勗父继昌亡恙，主因继昌生日，以舅礼谒之。帝闻，密
以兼衣、宝带、器币助其为寿。”遵勗宾客皆一时贤士，
每燕集，主必亲视饔饎。尝有盗入主第，帝命有司讯
捕，主请出所逮系人以私钱募告者，果得真盗，法当
死，复请贳之。历封越、宿、鄂、冀四国。明道元年，进魏国。
初，遵勗出守许州，暴得疾，主亟欲驰视之，左右白“须
奏得报乃可行”，主不待报而往，从者才五六人。帝闻，
遽命内侍督诸县逻兵以卫主车其后居夫丧，衰麻
未尝去身，服除，不复御华丽。尝燕禁中，帝亲为簪花，
辞曰：“自誓不复为此久矣！”尝因浴仆地，伤右肱，帝遣
内侍责侍者，主曰：“年衰力弱，不任步趋，非左右之过。”
由是悉得免。主善笔札，喜图史，能为歌诗，尤善女工之事。尝诫诸子：“以忠义自守，无恃吾以速悔，尢视他
子与己出均。”及病目，帝挟医诊视，自后妃以下皆至
第候问。帝亲舐其目，左右皆感泣。帝亦悲恸曰：“先帝
伯仲之籍十有四人，今独存大主，奈何婴斯疾！”复顾
问子孙所欲，主曰：“岂可以母病邀赏耶？”赉白金三千
两，辞不受。帝因谓从臣曰：“大主之疾，倘可移于朕，亦
所不避也。”主虽丧明，平居隐几，冲谈自若。诫诸子曰：
“汝父遗命，柩中无藏金玉，时衣数袭而已。吾殁后当
亦如是。”皇祐三年薨，年六十四。帝临奠，辍视朝五日，
追封齐国大长公主，谥献穆。徽宗改封荆国。政和改
献穆大长帝姬。按《李遵勗传》：遵勗字公武，崇矩孙，
继昌子也。生数岁，相者曰：“是当以姻戚贵。”少学骑射，
驰冰雪间，马逸坠崖下，众以为死，遵勗徐起，无恙也。
及长，好为文词，举进士。大中祥符间，召对便殿，尚万
寿长公主。初名勗。帝益“遵”字，升其行为崇矩子，授左
龙武军驸马都尉，赐第永宁里。主下嫁，而所居堂甃
或瓦甓，多为鸾凤状，遵勗，令镵去主服，有龙饰，悉屏
藏之。帝叹喜。领澄州刺史，坐私主乳母，谪均州团练
使，徙蔡州。逾年，起为太子左卫率府副率，复左龙武
军将军，领宏州团练使，真拜康州团练使，给观察使
禄。时继昌官刺史，遵勗请班其下，许之。后继昌守泾
州，暴感风眩，遵勗驰省不俟命，帝遣使令乘驿赴之。
既还，上表自劾，帝使辅臣慰谕之。迁泽州防御使，又
迁宣州观察使。求补郡自试，出知澶州，赐宴长春殿。
在郡，会河水溢，将坏浮梁，遵勗督工徒，七日而堤成。
迁昭德军节度观察留后，拜宁国军节度使，徙镇国
军、知许州。水军多不练习而隶籍，遵勗命部校按劾，
拔去十七八。复以疾，请援唐韦嗣立故事，求山林号，
诏不许。初，天圣间，章献太后屏左右问曰：“人有何言？”
遵勗不答。太后固问之，遵勗曰：“臣无他闻，但人言”天
子既冠，太后宜以时还政。太后曰：“我非恋此，但帝少，
内侍多，恐未能制之也。”尝上《三说》五事，以论时政。晋
国夫人林氏，以太后乳母，多干预国事，太后崩，遵勗
密请置之别院，出入伺察之，以厌服众论。其补助居
多类此。所居第园池冠京城。嗜奇石，募人载送，有自
千里至者。构堂引水，环以佳木，延一时名士大夫与
宴乐，师杨亿为文，亿卒，为制服。及知许州，奠亿之墓，
恸哭而返。又与刘筠相友善，卒存恤其家。通释氏学，
将死，与浮图楚圆为偈颂。卒，赠中书令，谥曰“和文。”有
《问宴集》二十卷，《外管芳题》七卷。子端懿。